শ্রী গণেশ হিন্দু মন্দির, বার্লিন

শ্রী গণেশ হিন্দু মন্দির, বার্লিন জার্মানির রাজধানী বার্লিনের নয়ক্যোল্ন এলাকায় অবস্থিত একটি হিন্দু মন্দির। মন্দিরটি ২০০৫ সালের ২৪ সেপ্টেম্বর প্রতিষ্ঠিত হয় এবং দীর্ঘ ২১ বছর পর, ২০২৬ সালের ৭ জুন আনুষ্ঠানিকভাবে দেবমূর্তি প্রতিষ্ঠা ও মন্দিরের মহাসমারোহে উদ্বোধন (প্রাণপ্রতিষ্ঠা) সম্পন্ন হয়। বার্লিনে বসবাসরত হিন্দু সম্প্রদায়ের উদ্যোগে এবং তাদের দানের অর্থে মন্দির কমপ্লেক্সটি নির্মিত হয়। লন্ডনের শ্রী স্বামীনারায়ণ মন্দিরের পর এটি ইউরোপের অন্যতম বৃহৎ হিন্দু মন্দির হিসেবে বিবেচিত। মন্দিরটির নামকরণ করা হয়েছে হিন্দু ধর্মের পূজিত দেবতা শ্রী গণেশের নামে। প্রায় বিশ বছরব্যাপী নির্মাণকাজ সম্পন্ন হওয়ার পর ২০২৬ সালের জুন মাসের শুরুতে মন্দিরটির আনুষ্ঠানিক উদ্বোধন ও প্রতিষ্ঠা সম্পন্ন হয়। প্রায় ২০ বছর ধরে নির্মাণের পর হাসেনহাইডে পার্কের শ্রী গণেশ মন্দিরটি অবশেষে প্রতিষ্ঠা করা হয়েছে – এটি জার্মানির বৃহত্তম এবং ইউরোপের অন্যতম বৃহত্তম হিন্দু মন্দির। ইতিহাস বার্লিনে একটি নিজস্ব হিন্দু মন্দির নির্মাণের উদ্দেশ্যে ভক্তরা ‘শ্রী গণেশ হিন্দু মন্দির’ নামে একটি সংগঠন গঠন করেন এবং জার্মানি ও নিজ দেশের দাতাদের কাছ থেকে অনুদান সংগ্রহ শুরু করেন। এ উদ্দেশ্যে নয়ক্যোল্ন জেলার হাসেনহাইডে লোকউদ্যান এলাকায় একটি নির্মাণস্থল অধিগ্রহণ করা হয়। ২০০৫ সালে প্রণীত প্রাথমিক পরিকল্পনা অনুযায়ী ২০০৭ সালের শেষ দিকে নির্মাণকাজ শুরু এবং ২০১০ সালের মধ্যে মন্দির সম্পন্ন হওয়ার কথা ছিল। ২০০৭ সালের ৪ নভেম্বর প্রথম ভিত্তিপ্রস্তর স্থাপন করা হলেও এরপর নির্মাণকাজ শুরু হয়নি। ২০১০ সালে নির্মাণ অনুমোদন পাওয়ার পর একই বছরের সেপ্টেম্বরে দ্বিতীয়বার ভিত্তিপ্রস্তর স্থাপন করা হয়। তখন ২০১১ সালের সেপ্টেম্বর মাসকে উদ্বোধনের লক্ষ্য নির্ধারণ করা হলেও পর্যাপ্ত অনুদান না পাওয়ায় তা সম্ভব হয়নি। অবশেষে ২০১২ সালে মন্দিরের ভিত্তি ও প্রধান প্রবেশদ্বারের রাজা গোপুরমের স্তম্ভ নির্মাণ করা হয়। ২০১৩ সালে নির্মাণ অনুমোদনের মেয়াদ শেষ হয়ে গেলে নতুন করে অনুমোদন নিতে হয়। ২০১৪ সালে মন্দির পরিচালনা কমিটির সদস্য ভিল্বানাথন কৃষ্ণমূর্তি এক সাক্ষাৎকারে বলেন, মন্দির কবে সম্পূর্ণ হবে তা কেউ জানে না। তাঁর ভাষায়, মন্দির নির্মাণ ধাপে ধাপে এগোয় এবং এতে বিশ বছর পর্যন্ত সময় লাগতে পারে। পরবর্তীতে ২০২৪ সালে নির্মাণকাজ শেষ হওয়ার ঘোষণা দেওয়া হলেও তা বাস্তবায়িত হয়নি। এরপর ২০২৫ সালের অক্টোবর মাসকে নতুন লক্ষ্য নির্ধারণ করা হয়। নির্মাণকাজ চলাকালেই মন্দিরের জমিতে অবস্থিত একটি সংস্কারকৃত খোলা ব্যায়ামাগারে প্রতিদিন ধর্মীয় আচার-অনুষ্ঠান ও প্রার্থনা অনুষ্ঠিত হতো। মন্দির উদ্বোধনের পূর্ব পর্যন্ত এটি সংগঠনের সদস্য ও অন্যান্য ভক্তদের উপাসনাস্থল হিসেবে ব্যবহৃত হয়। মন্দির কর্তৃপক্ষ ভবিষ্যতে এখানে একটি আন্তঃসাংস্কৃতিক মিলনকেন্দ্র প্রতিষ্ঠার পরিকল্পনাও গ্রহণ করে, যা বার্লিনের বিভিন্ন সংস্কৃতি ও ধর্মের মানুষের মধ্যে সংলাপ ও পারস্পরিক বোঝাপড়া বৃদ্ধিতে সহায়ক হবে। অবশেষে ২০২৬ সালের জুন মাসে তিন দিনব্যাপী উৎসবের মাধ্যমে মন্দিরটির আনুষ্ঠানিক উদ্বোধন সম্পন্ন হয়। উৎসবে অংশগ্রহণকারীরা দেবমূর্তিগুলোতে পবিত্র তেল অর্পণ করেন। ২০২৬ সালের ৭ জুন গঙ্গা ও স্প্রি নদীর জল ব্যবহার করে ঐতিহ্যবাহী মন্দির-প্রতিষ্ঠা অনুষ্ঠান অনুষ্ঠিত হয়। মন্দির নির্মাণে মোট ব্যয় হয় প্রায় ১১ লক্ষ ইউরো। অবস্থান শ্রী গণেশ হিন্দু মন্দিরের প্রাঙ্গণটি বার্লিনের নয়ক্যোল্ন জেলার হাসেনহাইডে লোকউদ্যানের উত্তর-পূর্ব কোণে অবস্থিত। এটি হাসেনহাইডে সড়কের পাশে, ‘নয়ে ভেল্ট’ সাংস্কৃতিক কমপ্লেক্সের সংলগ্ন এলাকায় নির্মিত হয়েছে। কাঠামো দক্ষিণ ভারতীয় দ্রাবিড় স্থাপত্যশৈলীতে নির্মিত এই মন্দিরের প্রধান আকর্ষণ হলো ১৭ মিটার উচ্চতার একটি সুবিশাল গোপুরম বা মন্দির-টাওয়ার। সোনার আবরণে সজ্জিত ও সূক্ষ্ম অলংকরণে সমৃদ্ধ এই টাওয়ারটি মন্দিরের অন্যতম স্থাপত্য নিদর্শন। মন্দির নির্মাণে এক মিলিয়ন ইউরোরও বেশি ব্যয় হয়েছে, যার সম্পূর্ণ অর্থ অনুদানের মাধ্যমে সংগ্রহ করা হয়। মন্দির ভবনের আয়তন প্রায় ৮৫০ বর্গমিটার এবং পুরো প্রাঙ্গণের আয়তন প্রায় ৫,০০০ বর্গমিটার। প্রধান প্রবেশদ্বারটি ২৫০টি হাতে রঙ করা ভাস্কর্য দ্বারা অলংকৃত। মন্দিরের অভ্যন্তরও অত্যন্ত মনোরম ও বর্ণাঢ্যভাবে সজ্জিত। এর ভেতরে শ্রী গণেশের জন্য একটি প্রধান বেদি রয়েছে। এছাড়া শিব, বিষ্ণু ও দুর্গাসহ বিভিন্ন দেবদেবীর জন্য একাধিক উপবেদি স্থাপন করা হয়েছে। এসব উপাসনাস্থলের পাশে বৃহদাকৃতির রক্ষক-মূর্তিও স্থাপিত রয়েছে, যা মন্দিরের আধ্যাত্মিক ও নান্দনিক সৌন্দর্যকে আরও সমৃদ্ধ করেছে। ব্যবহার অনুমান করা হয় যে বার্লিনে প্রায় ৪৫ হাজার পর্যন্ত হিন্দু ধর্মাবলম্বী বসবাস করেন, যদিও তাদের সঠিক সংখ্যা নির্ধারণ করা কঠিন। নয়ক্যোল্নে অবস্থিত শ্রী গণেশ হিন্দু মন্দিরটি বার্লিনের দ্বিতীয় হিন্দু মন্দির। এর আগে ২০১৩ সালে ব্রিৎস এলাকায় শ্রী ময়ূরপতি মুরুগান মন্দির প্রতিষ্ঠিত হয়, যা প্রধানত শ্রীলঙ্কান বংশোদ্ভূত হিন্দু ভক্তদের উপাসনাকেন্দ্র হিসেবে ব্যবহৃত হয়ে আসছে। অন্যদিকে, হাসেনহাইডে এলাকায় অবস্থিত শ্রী গণেশ হিন্দু মন্দিরটি মূলত ভারতীয় বংশোদ্ভূত হিন্দু সম্প্রদায়ের ধর্মীয় ও সাংস্কৃতিক কেন্দ্র হিসেবে গড়ে উঠেছে। তথ্যসূত্র বহিঃসংযোগ দাপ্তরিক ওয়েবসাইট